La Casa de la Cultura acollirà la III edició de les Jornades contra l'LGTBIfòbia Javier Abil Orpegui aquest divendres
17 setembre 2024

## La Casa de la Cultura acollirà la III edició de les Jornades contra l'LGTBIfòbia Javier Abil Orpegui aquest divendres17 setembre 2024Última actualització: 17 setembre 2024

![](../gestion/img/6743698675069b58220d1e8a55046e55b30559f48e0c63ba8ee94389d2a95538.JPG)  
  

La **regidora delegada d'Igualtat i Diversitat LGTBIQ+, Maribel Codina**, i el **coordinador del Col·lectiu LGTB de la Safor-Valldigna, Ximo López**, han presentat hui la **III edició de les Jornades contra l'LGTBIfòbia 'Javier Abil Orpegui'**, que se celebraran aquest **divendres, 20 de setembre, al saló d'actes de la Casa de la Cultura**.  
  
Tal com ha explicat l'edil, l'esdeveniment començarà a les **18 hores amb una taula rodona** que comptarà amb la participació del **director general de Polítiques LGTBI+ del Govern d'Espanya, Julio del Vall**e; l'**artista LGTBI+ Paca la piraña**; la **psicòloga especialista a LGTBI+, Paloma Maeso** i el **president de Diversitat Alacant, Juan David Santiago**.  
  
A la xerrada li seguirà el **vi d'honor de les 20 hores**, que serà al jardí de la mateixa Casa de la Marquesa i estarà amenitzat per **l'actuació musical de Nora la Cantaora**. En acabar, se celebrarà una **festa al Tiki Bar**, a la platja de Gandia.  
  
_"Fa tres anys que vam impulsar aquest projecte en honor a Javier Abil, que va ser assassinat a Gandia per motius d'LGTBIfòbia. Primer vam fer una declaració institucional, aprovada per tots els grups polítics d'aquell moment, i després vam posar una placa en honor seu al Marcel·lí Pérez. Posteriorment, vam crear aquestes jornades, que ja s'han convertit en tota una referència al País Valencià"_, ha assenyalat el portaveu, qui també ha destacat la importància de _"recordar totes les víctimes assassinades per la seua orientació sexual o la seua identitat de gènere en un moment en què els discursos d'odi i les agressions a les persones històricament oprimides estan augmentant de manera alarmant"_.  
  
_"Gandia és un lloc tolerant i no permetrem que els delictes d'odi queden impunes a la nostra ciutat"_, ha conclòs.  
  
Per la seua banda, Codina ha convidat tota la ciutadania a assistir a l'esdeveniment que compta amb un programa molt treballat i ha recordat que l'**entrada serà gratuïta i lliure**. _"És molt gratificant veure com les persones se sumen en contra de l'LGTBIfòbia i des del govern de Gandia continuarem donant suport a totes aquestes iniciatives que demostren que aquesta és una ciutat on tots tenen cabuda"_, ha finalitzat.

[Twittear](https://twitter.com/share)